text: Billund får lavprisrute til Afrika
  20 november 2012 kl. 13.40
  Billund lufthavn forventer 12.000 passagerer årligt på den første lavprisrute nogensinde fra Jylland til Afrika.
  Den afrikanske destination er Marrakesh i Marokko. Det er Air Arabia, der flyver på ruten.
  - Det er banebrydende for os, fordi det er den første direkte lavprisrute fra Billund til en anden verdensdel. Samtidig er det første gang, at Air Arabia starter op i Skandinavien. Lavprisselskabet er en af de helt store aktører i Afrika og Asien, og vi er stolte over at skyde det nye samarbejde i gang, siger direktør Kjeld Zacho Jørgensen fra Billund Lufthavn.
  Air Arabia havde i 2011 godt 4,5 millioner passagerer. Selskabet flyver i Asien, Afrika, Mellemøsten og Europa. Lavprisselskabet er den arabiske verdens pendant til easyJet eller Norwegian.
  Hvis det går som forventet, kan den nye rute være startskuddet til etablering af ruter til flere destinationer i Afrika eller Asien, regner lufthavnen med.
  